Komisija izmanto migrācijas un starptautiskās aizsardzības statistiku, lai sagatavotu pamataktos paredzētos periodiskos pārskatus, politikas priekšlikumus, īstenošanas ziņojumus un politikas analīzi. Piemēram, Eiropas migrācijas tīkla sagatavotajā gada pārskatā par imigrāciju un patvērumu sniegts uz faktiem balstīts pārskats par galvenajām norisēm migrācijas un starptautiskās aizsardzības jomā ES un dalībvalstu līmenī. Eiropas statistika par migrācijas plūsmām un iedzīvotāju skaitu, kas sadalīts pēc dzimšanas valsts un pilsonības, ir svarīga, piemēram, publicējot īpašo papildinājumu dokumentam “Demographic Trends of the EU Employment and Social Situation Quarterly Review”.

Eiropas migrācijas tīkls (EMN) joprojām ir galvenais Eurostat migrācijas un starptautiskās aizsardzības statistikas izmantotājs, veidojot ikgadējos ES un dalībvalstu līmeņa statistiskos un analītiskos ziņojumus.

Kopš 2012. gada ziņojuma publicēšanas Eiropas statistiku arvien vairāk izmanto, lai palīdzētu tām Eiropas Savienības aģentūrām, kuru darbs ir saistīts ar migrāciju, piemēram, ārējo robežu aģentūrai (FRONTEX) un Eiropas Patvēruma atbalsta birojam (EASO). Eurostat ļoti cieši sadarbojas ar šīm aģentūrām, lai pilnveidotu datu krājumus un attiecīgās statistikas metodes.

Statistiku, kas sagatavota saskaņā ar Regulu, regulāri izmanto valsts pārvaldes iestādes, starptautiskās organizācijas, akadēmiskie pētnieki un pilsoniskās sabiedrības grupas, kas darbojas ar plašu jautājumu loku, tostarp imigrantu integrāciju, valsts patvēruma un imigrācijas procedūru izstrādi un uzraudzību un iedzīvotāju un darbaspēka prognozēm nākotnē.

5.2.Precizitāte

Ir novērots, ka kopš 2012. gada ziņojuma publicēšanas ievērojami ir uzlabojusies dalībvalstu sniegto datu precizitāte. Konkrēti tās statistikas jomā, kas savākta saskaņā ar Regulas 4.-7. pantu, ar patvēruma un imigrācijas kontroli, kā arī ar iedzīvotāju reģistrāciju saistīto administratīvo sistēmu plašā pārveide ir ļoti pozitīvi ietekmējusi statistikas datu precizitāti. Dalībvalstis turpina ieviest integrētākas un visaptverošas administratīvās sistēmas, kas izmanto modernas IT un saziņas metodes. Jaunās sistēmas labāk reaģē uz Eurostat datu krājumu metodiskajām un tehniskajām prasībām. Dalībvalstis ir pastāvīgi informējušas Eurostat par veiktajām izmaiņām administratīvajās sistēmās un centušās konsultēties un gūt apstiprinājumu, ka dati atbildīs Regulas prasībām.

Eurostat vāc metadatus, jo īpaši informāciju attiecībā uz datu precizitāti, līdzās citiem aspektiem izskaidrojot datu avotus un procedūras, izmantotos datu novērtēšanas vai modelēšanas procesus un to iespējamo ietekmi uz atbilstību Regulas definīcijām. Turklāt Eurostat ir izveidojis īpašas kvalitātes aptaujas lapas ar mērķi iegūt konkrētāku informāciju par datu kvalitāti.

Kopš 2012. gada ziņojuma publicēšanas ievērojami ir samazinājies trūkstošu un nepilnīgu datu apjoms. Vairākas valsts iestādes ir uzlabojušas praksi, lai nodrošinātu, ka vajadzīgā informācija tiek savākta ar imigrāciju saistīto administratīvo procedūru laikā, un ir pilnveidojušas skaitļošanas sistēmas, kas dod iespēju viegli piekļūt šiem datiem un iekļaut tos statistikā.

Kaut arī ir panākts progress, attiecībā uz statistiku, kas savākta saskaņā ar 3. pantu, joprojām pastāv specifiskas ar precizitāti saistītas problēmas, proti, pārlieku mazs pārklājums (t. i., personas nereģistrējas savā dzīvesvietā) un pārlieku liels pārklājums (personas neatsauc reģistrāciju, ja vien tām nav pienākuma vai pamudinājuma to darīt).

Sākotnējās problēmas patvēruma statistikas jomā, kas bija saistītas ar informācijas pilnīgu vai daļēju trūkumu no dažu dalībvalstu administratīvajiem reģistriem attiecībā uz vecumu un dzimumu, ir atrisinātas, un šie dati ir pilnīgi. Joprojām pastāv dažas nepilnības, kas sākotnējos gados radās, vācot datus saskaņā ar Regulu, arī attiecībā uz uzturēšanās atļauju statistiku, un tehnisku ierobežojumu dēļ šīs nepilnības vairs nav iespējams likvidēt. Statistikas jomā, uz kuru attiecas 4. panta 4. punkts (Dublinas statistika), joprojām pastāv konkrētas precizitātes problēmas, kas ir saistītas ar ziņošanas latentuma un dalībvalstu prakses atšķirībām, un līdz ar to rada datu neatbilstību attiecībā uz ienākošajiem un izejošajiem pārvietošanas pieprasījumiem.

5.3.Savlaicīgums un punktualitāte

Atkarībā no attiecīgo datu veida tie jāiesniedz 2 līdz 12 mēnešu laikā pēc pārskata datuma vai pēc pārskata perioda beigām.

Kopš 2012. gada ziņojuma publicēšanas ir novērots, ka ievērojami ir uzlabojusies datu sniegšanas punktualitāte. Automatizētu datu ieguves procedūru ieviešana valstu līmenī un Eurostat īstenotā regulārā uzraudzība ir sekmējusi datu punktuālu iesniegšanu. Palikušas atsevišķas neatrisinātās problēmas, kas neatkārtojas (piemēram, personāla izmaiņas vai skaitļošanas sistēmu izmaiņu izraisīti traucējumi).

Savukārt savlaicīgāka un pilnīgāka datu, kas vākti saskaņā ar Regulu, iesniegšana palīdzējusi Eurostat savlaicīgāk apstrādāt un izplatīt datus. Kopš 2012. gada ziņojuma publicēšanas samazinājies laiks no datu saņemšanas līdz validēto datu publicēšanai Eurostat tīmekļa vietnē. Turklāt apstrādes laiku vēl vairāk samazināja pakāpeniski ieviestās automatizētās iekšējās validācijas procedūras, kuras informēja valstu datu sniedzējus par konstatētajām kļūdām.

5.4.Pieejamība

Migrācijas dati (un metadati) attiecībā uz visām četrām jomām (migrācija, iedzīvotāju skaits, pilsonības iegūšana; patvērums; imigrācijas tiesību aktu izpilde; uzturēšanās atļaujas) bez maksas ir pieejami Eurostat tīmekļa vietnes sadaļās “Population (Demography, migration and projections)” un “Asylum and managed migration”. Dati ir iekļauti publikācijās, piemēram, Eurostat gadagrāmatā, kā arī detalizētās publikācijās, kas veltītas konkrētiem ar migrāciju saistītiem jautājumiem. Kopš 2012. gada ziņojuma publicēšanas Eurostat ir popularizējis sadaļas “Statistics Explained” rakstu izmantošanu, sniedzot vairāk informācijas par statistiku, tendencēm un to interpretēšanu. Tādi raksti tiek veidoti un regulāri atjaunoti par visiem datiem, kas savākti saskaņā ar Regulu.

Eurostat tīmekļa vietnes iedaļā “Population” ir ietverti statistikas dati, kas savākti saskaņā ar Regulu, un ir reģistrēts pieaugošs lietotāju skaits (lapas apmeklējumu skaits no 50 tūkstošiem pieaudzis līdz 60 tūkstošiem mēnesī, un no 5,7 % līdz 7,2 % no kopējā Eurostat lapas apmeklējumu skaita pēdējos 3 gados), un līdz ar to tā ir otrā populārākā Eurostat tīmekļa vietnes iedaļa.

5.5.Salīdzināmība un saderība

5.5.1.Definīcijas

Kopš 2012. gada ziņojuma publicēšanas saskaņotu definīciju izmantošana attiecībā uz visiem datiem, kas savākti saskaņā ar Regulu, ir ievērojami sekmējusi datu salīdzināmību.